Hollywood: George Clooney begin kunsteskool; R Kelly na NY verskuif voor verhoor | Maroela Media
Hollywood: George Clooney begin kunsteskool; R Kelly na NY verskuif voor verhoor
George Clooney begin kunsteskool
George Clooney. (Foto: Willy Sanjuan/Invision/AP, File)
Die Hollywood-akteur George Clooney gaan 'n kunsteskool in Los Angeles open. Clooney werk saam met 'n groep mede-akteurs, onder wie Don Cheadle en Kerry Washington, en die Los Angeles Unified School District (LAUSD) om die skool die lig te laat sien.
Die skool, wat sal fokus op onderrig en praktiese opleiding in die kunste en rolprentvervaardiging, beloof om 'n gaping in werksgeleenthede in die kunstebedryf vir mense uit gemarginaliseerde gemeenskappe te vul.
Die beplande skool sal 'n magneet wees, wat beteken dat studente van oor die distrik kan aansoek doen.
Die nuwe skool, wat Roybal School of Film and Television Production sal heet, sal in die herfs van 2022 open as 'n loodsprogram vir gr. 9- en gr. 10-studente en sal binne die Edward R Roybal Learning Center geleë wees.
Die program sal na verwagting binne die volgende twee jaar uitbrei na gr. 11 en gr. 12 en sal later meer skole insluit.
Die kurrikulum, wat deur opvoeders van die LAUSD en rolspelers in die kunstebedryf saamgestel sal word, is nog in 'n vroeë ontwikkelingsfase.
George en Amal Clooney. (Foto: Jordan Strauss/Invision/AP)
Clooney en dié rolspelers reik tans uit na ateljees, talentagentskappe en ander vennote om betrokke te raak deur vrywilligers, internskappe, finansiering en toerusting soos kameras te verskaf.
Volgens The Los Angeles Times is die fokus van die program op "onder die lyn"-projekte vir die rolprent- en televisiebedryf, wat geskiedkundig deur wit mense oorheers is.
"Ons mikpunt is om die diversiteit van ons land beter uit te beeld. Dit beteken om vroeg te begin. Dit beteken om hoërskoolprogramme te skep wat jong mense leer oor kameras, redigering, visuele effekte en klank, asook al die werksgeleenthede wat die bedryf kan bied," het Clooney in 'n verklaring aan Variety gesê.
"Dit beteken internskappe wat lei tot goedbetaalde loopbane. Dit beteken om te verstaan dat ons almal saam hierin is."
Die stigtingsraad van die Edward R Roybal Learning Center sluit in Nicole Avant, Tim Bevan, Eric Fellner, Grant Heslov, Eva Longoria, Bryan Lourd en ander suksesvolle mense uit die kunstebedryf.
Die LAUSD het ook verlede week 'n samewerkingsooreenkoms met Dr. Dré en musiekvervaardiger Jimmy Iovine aangekondig om 'n hoërskool in Los Angeles te begin wat op sake, tegnologie en entrepreneurskap fokus.
Indiana Jones-ster op stel beseer
Harrison Ford in 2013 op die première van die fliek 'Paranoia' in Los Angeles, Kalifornië. (Foto: Emiley Schweich/Everett Collection)
Harrison Ford, ster van die Indiana Jones-rolprentfranchise, het 'n skouerbesering opgedoen op die stel van die vyfde aflewering van dié rolprentreeks.
Die akteur het intussen 'n kort breuk geneem van die verfilming sodat hy kan herstel. Regisseur James Mangold gaan egter voort met die verfilming sonder die akteur.
Die omvang van Ford se besering is nie bekend nie, maar dit is beswaarlik die eerste keer dat hy hom op die stel van 'n rolprent beseer.
Ford het 'n ernstige rugbesering opgedoen op die stel van Indiana Jones and the Temple of Doom (1984) en 'n beenbesering op die stel van Star Wars: The Force Awakens (2015).
Die produksie van Indiana Jones 5 het vroeër vandeesmaand in Brittanje begin. Besonderhede vir die fliek is nog nie gegee nie, behalwe dat die 78-jarige Ford weer die skoene van die fedora-draende argeoloog vol staan.
Phoebe Waller-Bridge en Mads Mikkelsen sal in die jongste aflewering te sien wees.
R Kelly na New York verskuif voor verhoor
R Kelly in 2013 op 'n mediakonferensie in Suid-Afrika tydens sy 'Single Ladies'-wêreldtoer. (Foto: Morné J. Kruger/Facebook)
Die sanger R Kelly is van 'n tronk in Chicago na 'n tronk in New York verskuif voordat die hofverhoor oor sy beweerde seksuele misdrywe 'n aanvang sal neem.
Volgens die Federal Bureau of Prisons se webwerf word Kelly nou by die Metropolitan Detention Center (MDC) in Brooklyn aangehou.
Die kunstenaar gebore Robert Sylvester Kelly is in Julie 2019 op aanklag van mensehandel in hegtenis geneem. Hy word daarvan beskuldig dat hy jong meisies gewerf het vir seks terwyl hy getoer het.
Klagte van rampokkery, seksuele uitbuiting van 'n kind, ontvoering, omkopery en dwangarbeid staar Kelly (54) ook onder meer in die gesig.
Kelly het onskuldig gepleit op al die aanklagte en 'n jurie sal vanaf 9 Augustus saamgestel word.
Die sanger, bekend vir treffers soos "I believe I can fly", het 'n dekade lange geskiedenis van bewerings van misbruik, veral van minderjarige meisies.